
JURIDICAL ISSUES CONCERNING THE OBLIGATION OF PROVIDING
PUBLIC SERVICE DURING THE WAR OR THE MOBILIZATION
STATE
Colonel Florin MACIU[1]
Supreme values like the freedom of choosing a workplace or prohibition of forced labor are legally guaranteed, but there are some internal and international situations that climes unpopular measures for the purpose of reestablishing the normal situation in order to maintain national identity and integrity.
That is the reason why, according to the art. no 42 of the Constitution, it is not considered forced labor providing public services during the situation generated by calamities or other danger…”
Subject to this obligation is any person, able to work, who is 16 to 60 years old for men and 16 to 55 years old for women.
The concrete purpose of the obligation is to assure public institutions and economic operators with the necessary labor force regulated by the organizational scheme in case of war, in order to fulfill the obligations established within the mobilization plan and satisfying all the needs of defense.
This type of work is paid and cannot be refused because of its supreme reason.
In spite of the complete rules that regulate the domain, there are also some critics to make regarding some discriminating issued and the lack of some punishments.

Cadrul general
Alături de măsura rechiziţiilor de bunuri, prestarea de servicii în interes public reprezintă o măsură excepţională, reclamată de preexistenţa unei situaţii deosebite la nivel statal, şi se circumscrie prevederii constituţionale ce reglementează restrângerea exerciţiului unor drepturi sau libertăţi fundamentale.
Astfel, dacă valori supreme precum libera alegere a locului de muncă sau interzicerea muncii forţate sunt garantate legal, există anumite conjuncturi interne care impun, pentru prezervarea identităţii şi integrităţii naţionale, o serie de măsuri nepopulare dar legale şi utile restabilirii situaţiei de normalitate.
În acest sens, potrivit dispoziţiilor art. 42 din Constituţie, nu sunt considerate muncă forţată „prestaţiile impuse în situaţia creată de calamităţi ori de alt pericol…”.
Deoarece, conform legii fundamentale, restrângerea exerciţiului unor drepturi este necesar a fi efectuată numai printr-un act normativ de nivel superior, Legea nr. 132/1997 privind rechiziţiile de bunuri şi prestările de servicii în interes public a fost emisă tocmai pentru reglementarea unei asemenea situaţii, prevăzând, în cadrul art. 2, că „cetăţenii apţi de muncă pot fi chemaţi pentru prestări de servicii în interes public, constând în efectuarea unor lucrări sau desfăşurarea unor activităţi”.
Din coroborarea dispoziţiilor menţionate rezultă următoarele caracteristici ale acestei instituţii:
– este o măsură excepţională, în sensul că limitează exerciţiul unor drepturi şi libertăţi;
– se dispune numai în anumite situaţii, respectiv, în situaţiile prevăzute la alin. (1) al art. 2 din Lege: la declararea mobilizării parţiale sau totale a forţelor armate ori a stării de război, la instituirea stări de asediu sau de urgenţă;
– scopul măsurii este atât prevenirea, localizarea, înlăturarea urmărilor unor dezastre, aşa cum explicit prevede legea cadru, cât şi, după caz, apărarea securităţii naţionale, a ordinii, a sănătăţii ori a moralei publice, a drepturilor şi a libertăţilor cetăţenilor, prevenirea consecinţelor unei calamităţi naturale, ale unui dezastru ori ale unui sinistru deosebit de grav, astfel cum aceste situaţii determină limitarea constituţională a exerciţiului valorilor protejate.
O prevedere similară, însă generică, dat fiind domeniul distinct de reglementare, în sensul asigurării legale a serviciilor prestate de cetăţeni în situaţiile extreme în care se poate afla ţara la un anumit moment, este art. 22 din Legea nr. 45/1994 a apărării naţionale a României.
Pentru reiterarea importanţei prezervării valorilor statale în situaţii care reclamă declararea stării de mobilizare sau a stării de război, măsura obligativităţii prestării de servicii în interes public constituie, şi potrivit Legii nr. 355/2009 privind regimul stării de mobilizare parţială sau totală a forţelor armate şi al stării de război, o măsură de primă urgenţă care ar putea fi inclusă, explicit, în cuprinsul hotărârii Parlamentului privind declararea acestor stări sau, implicit, în referinţa la drepturile şi libertăţile fundamentale al căror exerciţiu civil suportă restricţionare.
Deşi legea nu conţine foarte multe raportări exprese la instituţia prestărilor de servicii în interes public, totuşi această măsură rezultă indirect din economia sa textuală, fiind menită a mijloci alocarea de resurse prevăzută de lege. De asemenea, chiar dacă textul se referă doar generic la această instituţie, importanţa şi oportunitatea acestei măsuri excepţionale denotă şi din sancţiunea instituită pentru refuzul persoanelor legal chemate de a presta servicii în interes public pe perioada mobilizării sau a conflictelor armate.
Se poate observa că obligaţia incumbă numai persoanelor fizice iar textul art. 8 din Legea nr. 132/1997 prevede că sunt subiect al acesteia persoanele apte de muncă, în vârstă de 16-60 de ani bărbaţii şi 16-55 ani femeile, norma fiind discutabilă ca limită superioară de vârstă în condiţiile reformării actualei legislaţii a muncii.
Un detaliu referitor la prioritatea chemării pentru prestare de servicii în interes public îl oferă textul art. 18 din lege, potrivit căruia rezerviştii din evidenţa centrelor militare neimplicaţi în acţiunile de mobilizare şi persoanele fără obligaţii vor fi utilizaţi pentru asemenea sarcini.
Legea cuprinde, în mod firesc, şi excepţii în categoria subiectelor vizate, fiind incluse aici, conform art. 32, persoanele lipsite total de capacitate de muncă, cele lipsite parţial dar inadecvate muncii propuse, întreţinătorii legali ai acestor persoane, dacă este absolut necesară asistenţa lor, femeile gravide începând din luna a 5-a, persoane cu copii în întreţinere, mobilizaţii la locul de muncă şi personalul misiunilor diplomatice şi consulare, ori acreditate în România.
Procedura
Acelaşi act normativ cadru în domeniul analizat stabileşte, cum era şi firesc, procedura în temeiul căreia se concretizează şi se atinge scopul propus prin această măsură. Astfel, chemarea persoanelor fizice se face, ca regulă, de către centrele militare în situaţia mobilizării sau în cazul declarării stării de război şi de către prefect în condiţii speciale naturale. Excepţional, prin intermediul autorităţilor publice locale, anumiţi comandaţi militari care acţionează independent în confruntarea armată, au dreptul să mobilizeze persoane civile în scopul prestării de servicii.
Actul care marchează naşterea acestei obligaţii îl constituie ordinul, fie individual, fie colectiv, de chemare şi cuprinde elementele esenţiale referitoare la numele, prenumele şi domiciliul celui vizat, precum şi termenul şi locul de prezentare urmând a fi primit de către destinatari atât prin grija conducătorilor în cazul salariaţilor, cât şi, pentru restul categoriei, prin intermediul organelor de poliţie.
Locul de muncă în sensul fizic al cuvântului în care vor presta aceste persoane îl reprezintă, de regulă, localitatea de domiciliu iar domeniul de activitate, în general, este, pentru eficienţă, cel în care au dobândit aptitudini.
Locul de muncă, în sensul de angajator, este stipulat de dispoziţiile Hotărârii Guvernului nr. 1204/2007 privind asigurarea forţei de muncă necesare pe timpul stării de asediu, la mobilizare şi pe timpul stării de război potrivit căreia, în situaţii limită exprese, forţa de muncă menţionată este pusă la dispoziţia „ministerelor, autorităţilor administraţiei publice centrale şi locale, celorlalte instituţii publice şi operatorilor economici”, cu respectarea regulii stabilirii forţei de muncă necesare pentru fiecare instituţie publică şi operator economic pe baza structurii organizatorice de funcţionare pe timp de război, necesară realizării sarcinilor prevăzute în planul de mobilizare şi satisfacerii nevoilor de apărare.
Acest act normativ face distincţie între personalul specializat, mobilizat la locul de muncă, cu obligaţii militare, şi alte persoane cu asemenea obligaţii, în scopul asigurării unui management adecvat activităţii de asigurare de resurse. În acest context, se impune precizarea conform căreia personalul specializat strict necesar concretizării planului de mobilizare este constituit din personal încadrat pe funcţii de conducere, specialişti de înaltă calificare şi personal de execuţie strict necesar desfăşurării activităţilor, potrivit art. 2 alin. (2) din Hotărâre, acestora aplicându-li-se regula instituită de art. 4, respectiv „persoanele care compun forţa de muncă mobilizată la locul de muncă nu mai primesc alte însărcinări din partea organelor de evidenţă militară”.
Pentru evidenţierea la justă valoare a importanţei acordate asigurării resurselor, într-o proporţie asemănătoare celei privind înlăturarea din punct de vedere militar a pericolelor sub a căror ameninţare internă sau internaţională se află statul, s-a instituit şi regula potrivit căreia „la chemarea cetăţenilor încorporabili şi rezerviştilor din rezerva generală, pentru completarea forţelor destinate apărării, se are în vedere ca la instituţiile publice şi operatorii economici să rămână personalul strict necesar realizării sarcinilor prevăzute în planul de mobilizare şi satisfacerii nevoilor de apărare”.
În continuare, Hotărârea cuprinde detaliile punerii în practică a situaţiilor avute în vedere şi stipulează modalităţile de întocmire, avizare şi aprobare a documentelor de mobilizare la locul de muncă, de actualizare, anulare şi păstrare a acestor documente, precum şi autorităţile cu rol în controlul activităţilor în domeniu, fiind nominalizate în cadrul acestui segment Oficiul Central de Stat pentru Probleme Speciale, Statul Major General, oficiul judeţean şi centrul militar, prin personalul împuternicit de către şefii acestor structuri.
Regimul juridic
Revenind, din planul strict administrativ al acestor reglementări şi orientând perspectiva de analiză asupra persoanelor implicate în prestarea de servicii pe timpul stărilor de mobilizare sau război, este relevant de precizat faptul că regimul juridic aplicabil acestora, este, potrivit dispoziţiilor art. 18 din Legea nr. 132/1997, cel militar, aceştia fiind supuşi regulamentelor, disciplinei şi jurisdicţiei miliare.
Dreptul corelativ obligaţiilor instituite de legislaţia de referinţă în sarcina persoanelor vizate, subsidiar supremei îndatoriri mixte potrivit căreia cetăţenii români au dreptul şi obligaţia de a apăra ţara şi valorile sale constituţionale, îl constituie, plata pentru prestările de servicii în interes public.
Sub acest aspect, legea menţionată precizează, în textul art. 26, că remuneraţia aferentă se face „în numerar, pe baza statelor de plată întocmite de unitatea beneficiară, la fiecare sfârşit de lună sau după efectuarea serviciului, dacă acestea au durat mai puţin de o lună.”
De o atenţie specială, în scopul acordării asistenţei cuvenite, se bucură şi situaţiile de îmbolnăvire sau accident de muncă, survenit pe timpul prestării de servicii în interes public, caz în care persoanele chemate pentru prestări de servicii în interes public beneficiază de asistenţă medicală şi medicamente sau de pensii de invaliditate, precum şi de ajutoare în cadrul asigurărilor sociale de stat, în condiţiile prevăzute pentru salariaţii din aceeaşi specialitate. Pentru situaţia agravantă în care pe teritoriul statului a fost declarată sau instituită starea de mobilizare sau de război, legea este gradual protecţionistă şi prevede că persoanele respective beneficiază de aceste drepturi în condiţiile prevăzute pentru militari. În ce-a de-a doua situaţie generală, respectiv atunci când prestările de servicii în interes public sunt efectuate în scopul prevenirii, localizării şi înlăturării unor dezastre, plata se efectuează la nivelul stabilit prin sistemul de salarizare a personalului contractual din sectorul bugetar, în condiţiile legii.
În cazul prestării de servicii în interes public, în alte localităţi decât cele în care domiciliază sau îşi au reşedinţa persoanele chemate, cheltuielile de transport, cazare şi hrană se suportă de unităţile beneficiare.
Alte drepturi de asigurări sociale care au ca izvor munca în interes public ce formează obiectul de reglementare a Legii nr. 132/1997 au fost prevăzute în cuprinsul alin. 84) al art. 26 sus-menţionat, potrivit căruia „Plata prestărilor de servicii în interes public în timpul mobilizării sau pe timp de război se efectuează la nivelul stabilit prin sistemul de salarizare pentru salariaţii civili din instituţiile publice cu atribuţii în domeniul apărării, siguranţei naţionale şi ordinii publice, în condiţiile legii”.
Elemente de drept internaţional
Incidenţă asupra instituţiei prestărilor de servicii în interes public menţionate au şi o serie de documente internaţionale cu valoare normativă ratificate de Statul Român.
Astfel, potrivit art. 51 al Convenţiei de la Geneva referitoare la protecţia persoanelor civile în timp de război, ratificată prin Decretul nr. 183/1954 , puterea ocupantă nu va putea constrânge la lucru persoanele protejate, decât dacă au peste 18 ani şi numai la lucrări necesare pentru nevoile armatei de ocupaţie sau pentru servicii de interes public, pentru alimentaţie, adăpostire, îmbrăcăminte, transporturi sau pentru sănătatea populaţiei ţării.
În detalierea acestei dispoziţii, Convenţia prevede menţinerea, în măsura posibilităţilor, a locului de muncă, plata echitabilă şi proporţională a serviciilor efectuate dar şi aplicabilitatea, fără discriminare, a aceleiaşi legislaţii a puterii ocupante atât în propriul teritoriu, cat şi în teritoriul ocupat, în materia circumstanţiată a muncii în interes public.
Tot în domeniul dreptului internaţional şi pe aceeaşi linie de reglementare ca şi legislaţia românească, Convenţia cu privire la relaţiile diplomatice, încheiată la Viena şi ratificată de România prin Decretul nr. 481/1971 prevede că „Statul acreditar trebuie să scutească pe agenţii diplomatici de orice prestaţie personală, de orice serviciu public indiferent de natura sa, şi de sarcinile militare ca rechiziţii, contribuţii şi încartiruiri militare.”. Prevederea se înscrie în categoria exceptărilor reciproce de la efortul civic comun în situaţiile expres prevăzute de lege.
O dispoziţie similară se regăseşte şi în Decretul nr. 481/1971 prin care România a ratificat Convenţia de la Viena cu privire la relaţiile consulare.
Astfel, potrivit art. 52, „Statul de reşedinţă trebuie să scutească pe membrii postului consular şi pe membrii familiei lor care locuiesc împreună cu ei de orice prestaţie personală şi de orice serviciu de interes public, indiferent de caracterul lui….” De asemenea, „Statul de reşedinţă trebuie să scutească pe funcţionarii consulari onorifici de orice prestaţie personală şi de orice serviciu de interes public, indiferent de natura lui”.
În concluzie, din analiza juridică a aspectelor legate de această instituţie rezultă că reglementarea este suficient de acoperitoare şi proporţională pentru situaţiile practice care pot apărea. Chiar dacă nepopulară, măsura prestării de către populaţie a serviciilor în interes public este extrem de utilă surmontării dificultăţilor cu care se poate confrunta societatea românească.
Cu toate acestea, opinăm că se pot aduce o serie de critici normelor analizate, în special referitoare la discriminarea creată pe criterii de vârstă între persoanele de se masculin şi cele de sex feminin chemate să îndeplinească obligaţia civică de muncă în interes public, în condiţiile tendinţelor actuale ale legislaţiei muncii.
De asemenea, discutabile sunt şi aspectele referitoare la normarea muncii, având în vedere plaja de vârstă cuprinsă între 16 şi 60 de ani cu incidentă asupra randamentului scontat, dar şi lipsa reglementării sancţiunii aplicate acelora care, în fapt, nu refuză îndeplinirea obligaţiei dar o sabotează şi nu sprijină, prin munca sa, scopul pentru care a fost chemat să presteze serviciul.

